CELEX: 32021D1288
Language: sk
Date: 2021-08-02 00:00:00
Title: Vykonávacie rozhodnutie Komisie (EÚ) 2021/1288 z 2. augusta 2021, ktorým sa odkladá dátum skončenia platnosti schválenia kyseliny boritej na použitie v biocídnych výrobkoch typu 8 (Text s významom pre EHP)

3.8.2021   
               
               
                  SK
               
               
                  Úradný vestník Európskej únie
               
               
                  L 279/43
               
            
         VYKONÁVACIE ROZHODNUTIE KOMISIE (EÚ) 2021/1288
         z 2. augusta 2021,
         ktorým sa odkladá dátum skončenia platnosti schválenia kyseliny boritej na použitie v biocídnych výrobkoch typu 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka kyselina boritá bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8, a preto sa podľa článku 86 nariadenia (EÚ) č. 528/2012 považuje za schválenú v rámci uvedeného nariadenia, ak sú dodržané špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     Platnosť schválenia kyseliny boritej na použitie v biocídnych výrobkoch typu 8 sa skončí 31. augusta 2021. V súlade s článkom 13 ods. 1 nariadenia (EÚ) č. 528/2012 bola 28. februára 2020 predložená žiadosť o obnovenie schválenia kyseliny boritej.
                  
               
                     (3)
                  
                  
                     Kyselina boritá je v súlade s nariadením Európskeho parlamentu a Rady č. (ES) 1272/2008 (3) klasifikovaná ako reprodukčne toxická látka kategórie 1B, a preto spĺňa kritériá vylúčenia stanovené v článku 5 ods. 1 písm. c) nariadenia (EÚ) č. 528/2012.
                  
               
                     (4)
                  
                  
                     Hodnotiaci príslušný orgán Holandska 2. júla 2020 informoval Komisiu, že na základe jeho rozhodnutia podľa článku 14 ods. 1 nariadenia (EÚ) č. 528/2012 je potrebné úplné hodnotenie žiadosti. Podľa článku 8 ods. 1 nariadenia (EÚ) č. 528/2012 má hodnotiaci príslušný orgán vykonať úplné hodnotenie žiadosti do 365 dní od jej validácie.
                  
               
                     (5)
                  
                  
                     Hodnotiaci príslušný orgán môže v súlade s článkom 8 ods. 2 nariadenia (EÚ) č. 528/2012 podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie celkovo presiahnuť 180 dní, ak si charakter požadovaných informácií alebo výnimočné okolnosti nevyžiadajú dlhšie pozastavenie.
                  
               
                     (6)
                  
                  
                     Európska chemická agentúra (ďalej len „agentúra“) do 270 dní od prijatia odporúčania hodnotiaceho príslušného orgánu vypracuje v súlade s článkom 14 ods. 3 nariadenia (EÚ) č. 528/2012 stanovisko k obnoveniu schválenia účinnej látky, ktoré predloží Komisii.
                  
               
                     (7)
                  
                  
                     Z dôvodov, na ktoré žiadateľ nemá vplyv, sa tak platnosť schválenia kyseliny boritej na použitie v biocídnych výrobkoch typu 8 pravdepodobne skončí pred prijatím rozhodnutia o obnovení schválenia. Preto je vhodné dátum skončenia platnosti schválenia kyseliny boritej na použitie v biocídnych výrobkoch typu 8 odložiť o obdobie postačujúce na preskúmanie žiadosti. Vzhľadom na lehoty stanovené na hodnotenie hodnotiacim príslušným orgánom, na vypracovanie a predloženie stanoviska agentúry, ako aj na čas potrebný na rozhodnutie, či je splnená aspoň jedna z podmienok článku 5 ods. 2 prvého pododseku nariadenia (EÚ) č. 528/2012, a či sa preto môže obnoviť schválenie kyseliny boritej, je vhodné odložiť dátum skončenia platnosti jej schválenia na 28. februára 2024.
                  
               
                     (8)
                  
                  
                     Bez ohľadu na dátum skončenia platnosti schválenia je kyselina boritá naďalej schválená na použitie v biocídnych výrobkoch typu 8, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia kyseliny boritej na použitie v biocídnych výrobkoch typu 8 sa odkladá na 28. februára 2024.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 2. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).